American Caesar

American Caesar on Iggy Popin kymmenes studioalbumi. Se julkaistiin syyskuussa 1993, Virgin Recordsin kautta. Se on yksi hänen arvostetuimmista albumeistaan 1990-luvulla. Albumin tunnetuimmat kappaleet ovat ”Wild America”, ”Beside You” ja ”Louie Louie,” Levyn CD-version kannessa Iggy kirjoittaa: "”Yritin tehdä tästä levystä niin hyvän kuin osasin – ilman muiden matkimista ja ilman mitään valmiita kaavoja.”"
Tuotanto.
"Brick by Brick" -albumin menestyksen jälkeen Pop päätti jatkaa samankaltaisten yhteiskuntakriittisten sanoitusten tekoa, mutta hän vahvisti musiikillista perustaa raaemmaksi ja rosoisemmaksi. American Ceasar oli soundeiltaan edeltäjäänsä paljon aggressiivisempi levy. Albumilla on vaikutteita punkista, grungesta ja spoken word -runoudesta. 
Pop kokosi albumia varten uuden trion: kitaristi Eric Schermerhornin, basisti Hal Craginin ja rumpali Larry Mullinsin. Pop ja Schermerhorn tapasivat toisensa yhteisen ystävän David Bowien kautta. Kitaristi oli kiertänyt muutamaa vuotta aiemmin David Bowien johtaman Tin Machine -yhtyeen mukana ja toiminut myös Bowien kitarateknikkona. 
Tuottajaksi valittiin kanadalainen Malcolm Burn, joka tuli myöhemmin kuuluisaksi voitettuaan Grammy-palkinnon tuotettuaan Emmylou Harrisin albumin "Red Dirt Girl". "American Ceasar" -albumi äänitettiin lokakuun 1992 ja helmikuun 1993 välisenä aikana Kingsway Studiolla, New Orleansissa. 
Albumin sanoitukset.
Albumin nimi, ja etenkin sen kappale ”Ceasar” on Popin mukaan saanut innoitusta Edward Gibbonin kirjasta "Rooman valtakunnan rappio ja tuho". Gibbonin kirja jäljittää Rooman valtakunnan historiaa ja kuvaa valtakunnan rappion syitä, sekä kristinuskon nousua. Iggy Pop näki 1990-luvun Yhdysvalloissa paljon yhtäläisyyksiä muinaisen Rooman valtakunnan rappion kanssa. Albumilla on poliittisia teemoja, kuten kappale ”Mixin' the Colors”, jossa Iggy Pop vastustaa rasismia ja hän tukee avoimesti monikulttuurisuutta. Albumilla on myös cover-versio Richard Berryn 1960-luvun klassikkokappaleesta ”Louie Louie”, johon Pop kirjoitti uudet yhteiskuntakriittiset sanat. 
Albumin äänitysten aikana Iggy Popin avioliitto Suchi Osanon kanssa alkoi rakoilla, ja pariskunta oli ajautunut parisuhde kriisiin, joka myöhemmin johti avioeroon. "American Ceasar" -albumilla on useita kappaleita, kuten ”It’s Our Love” ja ”Fuckin’ Alone”, jotka käsittelevät Popin silloisia ihmissuhdeongelmia. Kappaleessa ”Social Life” Iggy Pop laulaa pettymyksestään maineeseen ja menestykseen. Hän laulaa kaipaavansa kuuluisuuden sijaan yksityisyyttä ja omaa rauhaa. Albumilta julkaistiin singlenä läheisyyden kaipuusta kertova kappale ”Beside You,” jonka Pop kirjoitti yhdessä Sex Pistolsin kitaristin Steve Jonesin kanssa. 
Albumin soolokitaristi Eric Schermerhorn, basisti Hal Cragin ja rumpali Larry Mullins soittivat myöhemmin myös Iggy Popin seuraavalla albumilla "Naughty Little Doggie".
Julkaisu.
Vaikka kaupallinen menestys jäi rajalliseksi, "American Caesar" sai suosiollisia arvioita kriitikoilta. Julkaisun yhteydessä "Melody Maker" julkaisi myönteisen arvion, jossa sanottiin, että albumi on ”loistava todiste yhden rockin suurimman neron terävästä, raa’asta voimasta – jälleen innovoinnin veitsenterällä”. "All" "Musicin" kriitikko Mark Demming kutsui albumia ”aliarvostetuksi mestariteokseksi”. 
Kappaleista ”Wild America” ja ”Beside You” tehtiin musiikkivideot. Albumin ensimmäinen single ”Wild America” ylsi Modern Rock Tracks -listan sijalle 25. lokakuun 16. päivänä 1993 ja pysyi listalla yhteensä kolme viikkoa.
Kappaleet.
Kaikki kappaleet on säveltänyt ja sanoittanut Iggy Pop, ellei toisin mainita.